भारत-अमेरिकी रसद समझौते से स्थानीय और वैश्विक परिप्रेक्ष्य में जो बदलाव आया है, उसका सब से चिंताजनक उदाहरण है कि रूस पाकिस्तान के साथ अपने पहले युद्धाभ्यास की तैयारी कर रहा है। भारत को तय करना होगा कि अमेरिका की बढ़ी हुई दोस्ती से उसे ऐसा क्या हासिल होनेवाला है, जिसके लिए रूस जैसे भरोसेमंद दोस्त को खो देने का खतरा मोल लेने और पड़ोस में भारत से नाराज चीन-पाकिस्तान-रूस तिकड़ी को मजबूत होने देने की कीमत चुकाई जा सके! रसद समझौते से तो भारत को कुछ हासिल होनेवाला नहीं, क्योंकि पाकिस्तान और चीन भारत के निकटम पड़ोसी हैं, जिनके साथ युद्ध छिड़ने पर भारत को रसद आपूर्ति के लिए किसी अमरीकी अड्डे की जरूरत नहीं पड़ने वाली। वैसे भी अमेरिका भारत को अपने पड़ोसियों के साथ ऐसे किसी युद्ध में पड़ने की इजाजत नहीं देने वाला। आखिर पाकिस्तान कथित ‘आतंक-विरोधी युद्ध‘ में उसका प्रमुख भागीदार है। उधर चीन में अमेरीकी पूँजी का भारी निवेश है।